SK Úradný vestník Európskej únie C 107/4

Záverečná správa vyšetrovateľa (1) vo veci

COMP/M.6101 – UPM/Myllykoski a Rhein Papier

2012/C 107/03

KONTEXT

Európskej komisii bolo 28. januára 2011 podľa článku 4 nariadenia Rady (ES) č. 139/2004 (2) doručené oznámenie o zamýšľanej koncentrácii, ktorou podnik UPM Kymmene Corporation („UPM“ alebo „oznamujúca strana“) získava v zmysle článku 3 ods. 1 písm. b) nariadenia o fúziách prostredníctvom kúpy akcií výlučnú kontrolu nad podnikmi Myllykoski Corporation („Myllykoski“) a Rhein Papier GmbH („Rhein Papier“) (ďalej sa spoločne označujú aj ako „iné zúčastnené strany“). Komisia prijala 4. marca 2011 rozhodnutie o začatí konania podľa článku 6 ods. 1 písm. c) nariadenia o fúziách.

PÍSOMNÝ POSTUP

Dňa 5. mája 2011 bolo oznamujúcej strane zaslané oznámenie námietok, v ktorom Komisia uviedla svoj predbežný záver, že oznámená koncentrácia by značne narušila účinnú hospodársku súťaž, pokiaľ ide o superhladený papier („SC“). V súvislosti s papierom SC sa objavili obavy bez ohľadu na to, či by sa považoval za samostatný trh alebo za súčasť väčšieho výrobného trhu pozostávajúceho z iných typov časopisového papiera [super hladeného („SC“), strojovo hladeného natieraného papiera („MFC“) a natieraného papiera („CMR“)]. Podnik UPM odpovedal na oznámenie námietok v stanovenej lehote 20. mája 2011.

Prístup k spisu

Prístup k spisu bol podniku UPM čiastočne umožnený 6. mája 2011. Doplňujúce dokumenty boli podniku poskytnuté 12., 18. a 19. mája. Kvôli údajnému neskorému prístupu k spisu sa podnik UPM sťažoval na GR pre hospodársku súťaž. Keďže ma však podnik UPM o tomto probléme neinformoval, ani nepredložil presvedčivé argumenty o tom, prečo sa nemohol účinne brániť, nedomnievam sa, že by bolo oneskoreným prístupom k spisu jeho právo na obranu dotknuté.

Vypočutie tretích strán

Štatút zainteresovanej tretej strany som udelil zákazníkovi dotknutých strán a to podniku Bertelsmann AG a niektorým jeho dcérskym spoločnostiam vrátane podnikov Gruner + Jahr AG & Co, Mohn media Mohndruck GmbH a Prinovis Ltd & Co KG (ďalej sa spoločne označujú ako „Bertelsmann“).

Štatút zainteresovanej tretej strany som udelil aj niektorým veriteľom podnikov Myllykoski (3) a Rhein Papier (4) po tom, ako mi vysvetlili ich výnimočnú angažovanosť v tejto transakcii a ako výsledok konania ovplyvní ich záujmy.

Deň pred vypočutím mi bola doručená žiadosť od zákazníka podniku Myllykoski, ktorý v nej vyjadril záujem zúčastniť sa na vypočutí. Vzhľadom na skutočnosť, že žiadosť nebola dostatočne odôvodnená, že bola predložená tak neskoro a že uvedený zákazník doteraz neprispel k vyšetrovaniu (5), som mal vážne pochybnosti o tom, či by bol tento zákazník schopný významne prispieť k vyjasneniu relevantných skutočností prípadu. Preto som sa rozhodol, že tohto zákazníka na vypočutie nepozvem. Zákazníka som však informoval, že mu môže byť udelený štatút zainteresovanej tretej strany a môže dostať príležitosť vyjadriť sa k prípadu písomne, ak vyplní formálnu žiadosť. To však neurobil.

Ústne vypočutie

Vo svojej odpovedi na oznámenie námietok oznamujúca strana požiadala o ústne vypočutie, ktoré sa uskutočnilo 27. mája 2011. Na žiadosť zainteresovaných tretích strán som pozval tie tretie strany (Bertelsmann a veriteľov podnikov Myllykoski a Rhein Papier), o ktorých som sa domnieval, že prispejú k objasneniu relevantných skutočností.

Na základe odôvodnených žiadostí podnikov UPM a Myllykoski a veriteľov podnikov Myllykoski a Rhein Papier sa časť vypočutia uskutočnila za zatvorenými dverami.

NÁVRH ROZHODNUTIA

V návrhu rozhodnutia sa stanovuje bezpodmienečné schválenie navrhnutej koncentrácie. Námietky stanovené v oznámení námietok Komisia preskúmala a zamietla a to okrem iného vzhľadom na písomné pripomienky oznamujúcej strany, na príspevky všetkých zúčastnených v ústnom vypočutí a na ďalšie vyšetrovanie vykonané po vydaní oznámenia námietok.

ZÁVER

Oznamujúca strana, iné zúčastnené strany, ani iné zainteresované tretie strany mi nedoručili žiadnu sťažnosť týkajúcu sa vykonania ich práva na vypočutie. Na základe tejto skutočnosti a pri zohľadnení uvedených pripomienok sa domnievam, že právo na vypočutie všetkých účastníkov konania bolo v tomto prípade dodržané.

V Bruseli 4. júla 2011 Michael ALBERS

(1) Podľa článkov 15 a 16 rozhodnutia Komisie (2001/462/ES, ESUO) z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – (Ú. v. ES L 162, 19.6.2001, s. 21).

(2) Nariadenie Rady (ES) č. 139/2004 z 20. januára 2004, (Ú. v. EÚ L 24, 29.1.2004, s. 1).

(3) Bayerische Landesbank, Sampo Bank plc, Skandinaviska Enskilda Banken AB (publ) a Severská investičná banka [„veritelia podniku Myllykoski (vedúce banky)“] v mene veriteľov podniku Myllykoski.

(4) Nordea Bank Finland plc (ako zástupca finančných inštitúcií, ktoré poskytli úvery podniku Rhein Papier).

(5) Zákazník okrem toho nereagoval na dotazníky, ktoré GR pre hospodársku súťaž zaslalo počas konania.